Súradnice: 48°19′30″S 19°40′01″V﻿ / ﻿48,32509°S 19,66696°V﻿ / 48.32509; 19.66696

**Synagóga v Lučenci** je neologická synagóga v secesnom štýle v Lučenci. Bola postavená v rokoch 1924 –  1925. Je registrovaná ako národná kultúrna pamiatka. Po rekonštrukcii bola znovuotvorená 13. má stanley kokennyi katsumo ilu.inathis 7 ofentli dr marjihuanna.draculla 13hm18hwja 2016.

Opis stavby
-----------

Synagóga je dielom maďarského architekta Leopolda Baumhorna na mieste schátranej synagógy z roku 1863. Stavba je vysoká 35,4 m. Pôvodná kapacita bola 1 100 osôb.

Neologická synagóga má štvorcový pôdorys, na západnej strane je predĺžená mohutným portikom a nárožnými vežami a na východnej strane päťbokou apsidou a vstavanými nárožnými schodiskami. Hlavné vstupné priečelie tvorí plastický stredný rizalit so závetrím a bohato zdobenými portálmi. Na bočných stranách sú stredové plastické rizality s dvoma vstupmi. Zastrešená je centrálnou kupolou na pendantívoch s priemerom deväť metrov. Synagóga presahuje dve podlažia. Interiér horizontálne člení ochodza okolo modlitebne z južnej, severnej a západnej strany, sprístupnený dvoma trojramennými schodiskami na západnej strane a na východnej strane dvoma priamymi. Štyri železobetónové stĺpy nesú emporu, rozdeľujú priestor na trojlodie, nad centrálnym priestorom sa dvíha dominantná kupola a osem menších kupol. Centrálna kupola je rabicová, zavesená na železobetónovom ráme a osem menších je zavesených oceľovými tiahlami na drevených stropných trámoch. Hlavná nosná kostra stropnej konštrukcie je zo železobetónu a na nej sú voľne položené stropné trámy zo smrekového dreva. Priestor je osvetlený laternou (pôvodne s farebnou vitrážou) a oknami, ktoré sú poskladané do orientálnych trojlistových obrazcov s rovným ostením. Okná majú výplň tvorenú do mriežky z valcovaných oceľových profilov. Výplň tvorilo farebné sklo t. č. zachované len torzovito. Výplň portálov tvoria dvojkrídlové drevené dvere s vyrezávanými lištami a kovovými ornamentmi. Štuková výzdoba je inšpirovaná byzantsko-orientálnymi prvkami. Ostenia okenných otvorov, portály, stĺpy, piliere a klenbové konštrukcie sú bohato profilované a zdobené plastickými – štukovými ornamentmi s rastlinným a geometrickým dekorom.

Konštrukcia kupoly, schodiská, podesty a empora sú železobetónové. Dlažby prízemia tvorili keramické dlaždice, na schodoch umelý kameň, na podestách liate terazzo a na empore a v apside bola drevená, palubová podlaha. Omietka v exteriéri a interiéri bola štuková, architektonické časti fasády sadrové a s kombináciou majoliky ako dekoru. V exteriéri je omietka doplnená niektorými kamennými profilovanými článkami (napríklad komíny).

Technológia ľahčenej železobetónovej konštrukcie a harmónia v dekore zaraďujú lučeneckú synagógu medzi popredné príklady romantickej architektúry na Slovensku.

Dejiny
------

Synagóga bola slávnostne odovzdaná 8. septembra 1925. Náklady na výstavbu boli asi 1,5 milióna korún.

Posledným rabínom bol Artúr Reschowský. Až do roku 1944 synagóga slúžila bohoslužobným obradom židovskej cirkvi. Počas druhej svetovej vojny bol jej interiér zničený. V roku 1948 ju Židovská náboženská obec predala miestnemu Národnému výboru Lučenec. Medzi rokmi 1948 až 1980 sa čiastočne rekonštruovala a prispôsobovala na vyžívanie ako sklad poľnohospodárskeho družstva (skladovali tu umelé hnojivá). Od 1980 sa nevyužíva a v priebehu nasledovných desaťročí sa vykonávali iba drobné, najnutnejšie opravy.

V minulosti bolo spracovaných množstvo ideových návrhov, architektonických dokumentácií. Podnetom pre myšlienku vytvoriť multikultúrny stánok „LUKUS – lučenecké kultúrne stredisko" je nielen vnútorná potreba mnohých aktívnych ľudí zaujímajúcich sa o umenie ako také, ale aj absencia vhodných priestorov na konkrétne formy umeleckého prejavu. Uskutočnenie koncertov, festivalov, bálov, kongresov, výstav v Lučenci je problematické z hľadiska kapacitného. Priestory takéhoto účelu budú dôstojne slúžiť nielen pre potreby kultúrneho využitia obyvateľov mesta Lučenec, ale aj pre širokú verejnosť, cudzincov ako atraktívne miesto pre cestovný ruch a turizmus. Priestor Synagógy bude slúžiť pre stretávanie sa obyvateľov, najmä umelcov či už z divadelného, výtvarného, hudobného prostredia, alebo aj z iných oblastí kultúry a umenia, ako napr. sochárov, architektov, skladateľov, fotografov, mladých dizajnérov v oblasti módy a podobne. LUKUS bude využívané pre aktivity mládeže v oblasti kultúry, ako sú rôzne záujmové činnosti mládeže, aktivity lučenských občianskych združení, škôl na organizovanie stužkových slávností, ale tiež svadieb.

Synagóga po rekonštrukcii v roku 2016

Rekonštrukcia
-------------

Vzhľadom na novú funkciu synagógy boli rekonštrukčné práce na obnove v období 2014 – 2015 rozdelené do dvoch etáp:

**V prvej etape** (realizovaná 2014 – 2015) sa realizovali práce na obnove interiéru, kde sa vybudovalo technické zázemie (sociálne zariadenia, prípojky a vnútorné rozvody kúrenia, elektriky, vody a odpadu). Staticky sa zabezpečil objekt, odstránila sa porucha zapríčiňujúca vzlínanie zemnej vlhkosti. Zrealizovala sa nová podlaha vo farebnej kombinácii liateho terazza. Zrekonštruovali sa vitrážové okná podľa dochovaných archívnych materiálov v štylizovanom tvare s použitím farebného skla s alternatívou v kombinácií stredových polí formou výtvarného riešenia technológiou „líhaného skla". Vytvorili sa nové drevené dvere do objektu, vysoký obkladový sokel okolo hlavnej sály. Obnovil sa v Stánok tóry z novodobých sklenených materiálov, tak aby v obrysoch pripomínal pôvodné stvárnenie. Synagóga sa vybavila zariadením, tak aby sa mohli realizovať spoločenské podujatia v zmysle kultúrneho centra LUKUS. Zrealizovala sa nová strešná krytina (tvarovo a farebne) podľa zachovaných fotografických predlôh. Súčasťou obnovy objektu boli záhradné úpravy areálu, spevnené plochy a nadviazanie na parkovacie plochy verejného parkoviska pri tržnici.

**V druhej etape** (nasledujúce obdobie) sa obnovili interiérové omietky veľkej sály a exteriérové (vonkajšie) omietky s maximálnym zachovaním najvzácnejších a určujúcich kultúrno-historických vrstiev. Tento cieľ bol dosiahnutý odborným konzervovaním historických stavebných štruktúr s citlivou mierou ich následného reštaurovania. Reštaurovaním boli prinavrátené výtvarné a estetické hodnoty budovy synagógy. Miera reštaurovania bola určená maximálnym možným rešpektovaním originálu s obmedzeným zásahom do pôvodných primárnych hmôt na nutné minimum.

Rekonštrukcia synagógy stála 2,5 milióna €, z toho 2,4 mil. poskytli eurofondy. Podľa archívnych materiálov boli zrekonštruované aj vitrážne okná.

Využitie po rekonštrukcii
-------------------------

Podľa primátorky Lučenca Alexandry Pivkovej: *„Synagóga sa stane multikultúrnym priestorom a slúžiť bude aj na spoločenské účely či výstavy umelcov. Chceme ju prezentovať nielen ako ustanovizeň, ktorá bola židovským objektom, ale vnímame ju ekumenicky a chceme, aby slúžila širokej verejnosti."* Synagóga je verejnosti otvorená 13. mája 2016. V septembri 2016 pribudlo monumentálne umelecké dielo *Memento* košického umelca Petra Kalmusa, ktoré v Pamätný deň obetí holokaustu a rasového násilia odhalil prezident SR p. Andrej Kiska. Prevádzku a obsah bývalej synagógy bude zabezpečovať mestská rozpočtová organizácia Lukus.

Referencie
----------

1. ↑   *Zoznam vybraných národných kultúrnych pamiatok* [online]. Bratislava: Pamiatkový úrad SR. Dostupné online.
2. ↑   *Register nehnuteľných NKP* [online]. Bratislava: Pamiatkový úrad SR. Dostupné online.
3. ↑   *Pamiatkový objekt - podrobnosti* [online]. Bratislava: Pamiatkový úrad Slovenskej republiky, [cit. 2016-04-09]. Dostupné online.
4. 1 2 3 4   *V Lučenci zrekonštruovali synagógu aj radnicu vďaka peniazom z eurofondov* [online]. 2016-03-31, [cit. 2016-04-09]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Synagóga v Lučenci**

Externé odkazy
--------------

* Pamiatky na Slovensku – profil neologickej synagógy
* Virtuálny sprievodca – 3D model synagógy

| * z
* d
* u
Lučenec |
| --- |
| Samospráva | 
* *Primátor:* Alexandra Pivková (od 2018)
* *Čestní občania*
* *Mestské časti:* Malá Ves
* Opatová

 |
| Geografia | 
* Lučenská kotlina
* Krivánsky potok
* Tuhársky potok
* *Chránené stromy:*
* Ginko dvojlaločné
* Platany pri Szilassyho kaštieli

 |
| Dejiny | 
* Bitka pri Lučenci
* Dejiny Lučenca

 |
| Pamiatky a stavby | 
* Kalvínsky kostol
* Kostol Navštívenia Panny Márie
* Synagóga v Lučenci
* *Zoznam kultúrnych pamiatok*
* *K:Stavby*

 |
| Doprava | 
* *Mestská:* MHD
* R2
* I/16
* I/71
* I/75
* *Železničná:* Železničná stanica
* Železničná trať Zvolen – Košice
* Železničná trať Lučenec – Veľký Krtíš
* Železničná trať Lučenec – Utekáč

 |
| Námestia a ulice | 
* *Námestia:* Republiky
* Námestie Kubínyiho
* *Ulice:* A. Jiráska
* Gemerská cesta
* Haličská cesta
* Martina Rázusa
* Partizánska cesta
* T. G. Masaryka
* Vajanského
* Zvolenská cesta
* *Zoznam*

 |
| Kultúra | 
* Divadlo B. S. Timravy
* Dom kultúry Boženy Slančíkovej-Timravy
* Mestské múzeum
* Novohradská knižnica
* Novohradské múzeum a galéria
* Novohradské osvetové stredisko
* Pamätný dom Júliusa Szabóa
* Synagóga v Lučenci

 |
| Školy | 
* Súkromné gymnázium Lučenec
* Gymnázium B. S. Timravy
* Obchodná akadémia
* Stredná odborná škola technická
* Stredná priemyselná škola stavebná
* Stredná zdravotnícka škola
* Združená stredná škola služieb
* *K:Školy*

 |
| Šport | 
* Športová hala ARENA
* FC LAFC Lučenec
* MBK Lučenec
* Zimný štadión
* *K:Šport*

 |